VENDIM
Nr. 849, datë 4.12.2014 

PËR pagesën e ndihmës ekonomike dhe PËR pERSONAT ME aFTËSI TË KUFIZUAR në komunën shalë, për vitin 2014

Në mbështetje të nenit 100 të Kushtetutës, të neneve 27, pika 5, e 28, pika 1, të ligjit nr. 9355, datë 10.3.2005, “Për ndihmën dhe shërbimet shoqërore”, të ndryshuar, dhe të pikës 2, të nenit 4, e të pikave 3, shkronja “c”, e 4, të nenit 11, të ligjit nr. 8652, datë 31.7.2000, “Për organizimin dhe funksionimin e qeverisjes vendore”, të ndryshuar, me propozimin e ministrit të Mirëqenies Sociale dhe Rinisë, Këshilli i Ministrave

VENDOSI:

1. Pagesat e ndihmës ekonomike për familjet përfituese dhe për personat me aftësi të kufizuar, për vitin 2014, në komunën Shalë, të qarkut të Shkodrës, të bëhen nga Drejtoria Rajonale e Shërbimit Social Shtetëror, në Shkodër, sipas listës së paraqitur nga administratori shoqëror i kësaj komune. 
2. Dega e Thesarit Shkodër kryen pagesat për familjet përfituese brenda 7 (shtatë) ditëve kalendarike, sipas listës së dërguar nga Drejtoria Rajonale e Shërbimit Social Shtetëror, në Shkodër. 
3. Pagesat sipas pikës 1, të këtij vendimi, mbulohen nga buxheti i vitit 2014, i Ministrisë së Mirëqenies Sociale dhe Rinisë.
4. Ngarkohen Ministria e Mirëqenies Sociale dhe Rinisë, Ministria e Financave dhe Drejtoria Rajonale e Shërbimit Social Shtetëror, në Shkodër, për zbatimin e këtij vendimi.
Ky vendim hyn në fuqi menjëherë dhe botohet në Fletoren Zyrtare.

